Document ID: 32007L0070

32007L0070
L 312/26
SLUŽBENI LIST EUROPSKE UNIJE
DIREKTIVA KOMISIJE 2007/70/EZ
od 29. studenoga 2007.
o izmjeni Direktive 98/8/EZ Europskog parlamenta i Vijeća radi uvrštavanja ugljikova dioksida kao aktivne tvari u njezin Prilog I.A
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (1), a posebno njezin članak 16. stavak 2. drugi podstavak,
budući da:
(1)
Uredbom Komisije (EZ) br. 2032/2003 od 4. studenoga 2003. o drugoj fazi desetogodišnjeg radnog programa iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište i o izmjeni Uredbe (EZ) br. 1896/2000 (2) utvrđuje se popis aktivnih tvari koje se procjenjuju radi mogućeg uvrštavanja u Prilog I., I.A ili I.B Direktivi 98/8/EZ. Taj popis uključuje ugljikov dioksid.
(2)
U skladu s Uredbom (EZ) br. 2032/2003, ugljikov dioksid ocijenjen je u skladu s člankom 11. stavkom 2. Direktive 98/8/EZ o korištenju pripravka 14, rodenticidima, iz Priloga V. Direktivi 98/8/EZ.
(3)
Francuska je imenovana državom članicom izvjestiteljicom te je 15. svibnja 2006. u skladu s člankom 10. stavcima 5. i 7. Uredbe (EZ) br. 2032/2003 podnijela Komisiji izvješće nadležnog tijela zajedno s preporukom.
(4)
Izvješće nadležnog tijela pregledale su države članice i Komisija. U skladu s člankom 11. stavkom 4. Uredbe (EZ) br. 2032/2003, nalazi te revizije uneseni su 21. lipnja 2007. u izvješće o ocjeni u sklopu Stalnog odbora za biocidne pripravke.
(5)
Ispitivanje ugljikovog dioksida nije ukazalo na bilo kakva otvorena pitanja ili zabrinutost koje bi trebalo uputiti Znanstvenom odboru za zdravstvene i okolišne rizike.
(6)
Iz raznih ispitivanja koja su provedena vidljivo je da se za biocidne pripravke koji se koriste kao rodenticidi i koji sadrže ugljikov dioksid može očekivati da će predstavljati tek manji rizik za ljude, životinje i okoliš i da će ispunjavati uvjete utvrđene u članku 5. Direktive 98/8/EZ, posebno s obzirom na uporabe koje su ispitane i detaljno opisane u izvješću o ocjeni. Stoga je ugljikov dioksid primjereno uvrstiti u Prilog I.A kako bi se osiguralo da se u svim državama članicama dozvole ili registracije za biocidne pripravke koji se koriste kao rodenticidi i sadrže ugljikov dioksid odobravaju, mijenjaju ili poništavaju u skladu s člankom 16. stavkom 3. Direktive 98/8/EZ.
(7)
Važno je da se odredbe ove Direktive primjenjuju istodobno u svim državama članicama kako bi se na tržištu osigurao jednak tretman biocidnih pripravaka koji sadrže aktivnu tvar ugljikov dioksid i isto tako olakšalo pravilno funkcioniranje tržišta biocidnih pripravaka općenito.
(8)
Prije uvrštavanja aktivne tvari u Prilog I.A, državama članicama i zainteresiranim stranama treba osigurati razumno razdoblje kako bi im se omogućilo da se pripreme za udovoljavanje novim zahtjevima koje to uvrštavanje donosi i kako bi se osiguralo da prijavitelji koji su izradili tehničku dokumentaciju mogu u potpunosti iskoristiti desetogodišnje razdoblje zaštite podataka, koje, u skladu s člankom 12. stavkom 1. točkom (c) podtočkom ii. Direktive 98/8/EZ, počinje s datumom uvrštavanja.
(9)
Nakon uvrštavanja, državama članicama treba omogućiti razumno razdoblje za provedbu članka 16. stavka 3. Direktive 98/8/EZ, a posebno za odobravanje, izmjenu ili poništenje dozvola za biocidne pripravke u vrsti pripravka 14 koji sadrže ugljikov dioksid, kako bi osigurale njihovu usklađenost s Direktivom 98/8/EZ.
(10)
Direktivu 98/8/EZ trebalo bi stoga na odgovarajući način izmijeniti.
(11)
Mjere predviđene ovom Direktivom u skladu su s mišljenjem Stalnog odbora za biocidne pripravke,
DONIJELA JE OVU DIREKTIVU:
Članak 1.
Prilog I.A Direktivi 98/8/EZ mijenja se u skladu s Prilogom ovoj Direktivi.
Članak 2.
Prenošenje
1. Države članice donose i objavljuju zakone i ostale propise potrebne za usklađivanje s ovom Direktivom najkasnije do 31. listopada 2008. One Komisiji odmah dostavljaju tekst tih odredaba i korelacijsku tablicu između tih odredaba i ove Direktive.
One primjenjuju te odredbe od 1. studenoga 2009.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine toga upućivanja određuju države članice.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 3.
Ova Direktiva stupa na snagu dvadesetog dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 29. studenoga 2007.

Labels: 3
15
1
20